| Cullerete |
| --- |
| Macho.
Femia.Femia. |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Anseriformes |
| Familia: | Anatidae |
| Xénero: | *Anas* |
| Especie: | *A. clypeata* |

 |
| Nome binomial |
| *Anas clypeata*Linnaeus, 1758 |
| Distribución da especieDistribución da especieDistribución da especie |
| Sinonimia |
| *Spatula clypeata* |

O **cullerete** (*Anas clypeata*) é unha ave da familia dos anátidos (*Anatidae*) caracterizada polo bico espatulado en forma de culler que lle dá nome. Trátase dunha das especies de parrulo máis comúns e espalladas polo hemisferio norte.

Sistemática
-----------

O cullerete é o representante europeo dos culleretes, que ten representantes noutras áreas do mundo como o cullerete arxentino (*Anas platalea*), o cullerete australiano (*Anas rhynchotis*) e o cullerete surafricano ou cullerete do Cabo (*Anas smithii*). Os catro forman parte do grupo zoolóxico dos *Anatini*. O cullerete arxentino é a especie de menor tamaño. Os culleretes son o exemplo clásico da distribución de especies moi similares ata cubrir a terra.

Os costumes de tódolos culleretes son semellantes, e diferéncianse entre eles só por pequenas variacións de tamaño e pola plumaxe. O máis característico dos culleretes é o bico ancho en forma de culler ou espátula, que lles serve de aparato para filtrar a auga.

Descrición
----------

O cullerete pode chegar aos 50 cm e pesa entre 400 e 1.100 gramos. A amplitude das alas acada os 80 cm. O peteiro, a parte que chama máis a atención ao observalo, mide uns 7 cm. Amosa un claro dimorfismo sexual: a cabeza do macho é verde escura e o bico é de cor gris intensa. O peito é branco, as plumas do lombo son escuras con plumas brancas intercaladas. No medio da zona lateral ten plumaxe castaña avermellada. O iris dos ollos e as patas son vermellos.

A femia ten un debuxo de fondo acastañado, co bico tamén castaño e patas vermellas. Non é doado diferenciala da doutras especies de culleretes.

Non é un parrulo especialmente tímido. Voando, acada velocidades de 85 km/h. Chegan a vivir ata 20 anos. O seu son característico, unha especie de "tock", é pouco audible.

Distribución xeográfica en Europa. Verde claro: no verán. Azul: no inverno. Verde escuro: todo o ano

Distribución xeográfica
-----------------------

Vive en augas interiores con alimento abundante de Norteamérica e Eurasia. Prefire zonas acuáticas con moita vexetación e ribeiras con moitos xunqueiras mestas. Fóra da época de cría pode verse tamén á beira do mar e en lagos salgados. No inverno, os exemplares do norte e centro de Europa emigran ao sur do continente ou a África.

Alimentación
------------

Os culleretes criban co bico a auga procurando plancto, larvas de insectos, pequenos crustáceos, cabezolos e ovos de peixes ou anfibios.

Reprodución
-----------

Macho de cullerete
 *Spatula clypeata*
Maduran sexualmente ao ano de idade. A época de cría vai de maio a xullo. A femia fai no chan, preto da auga, un niño de anacos de plantas, ben agochado na vexetación. Pon de seis a trece ovos de cor gris azulada e duns cinco centímetros de longo. A femia choca os ovos entre 22 e 28 días. Os polos nados son inmediatamente conducidos á auga, e están en condicións para voar aos 40 ou 45 días de naceren.

Véxase tamén
------------

### Bibliografía

* Hartmut Kolbe; *Die Entenvögel der Welt*, Ulmer Verlag 1999, ISBN 3-8001-7442-1 (en alemán)
* T. Bartlett, *Ducks And Geese - A Guide To Management*, The Crowood Press, 2002, ISBN 1-85223-650-7 (en inglés)

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Cullerete*** |

|  |  |
| --- | --- |
|  | Wikispecies posúe unha páxina sobre:  ***Cullerete*** |

* O cullerete por John Audubon en inglés.

|  |  |
| --- | --- |
| Control de autoridades | 
* Wd: Q28106731
* GEC: 0152349

 |

|  |  |
| --- | --- |
| Identificadores taxonómicos | 
* Avibase: ED4CE8E7CFF43696
* BirdLife: 22680247
* Dyntaxa: 102106
* eBird: norsho
* EOL: 45510567
* Fossilworks: 335674
* GBIF: 8332393
* iNaturalist: 558438
* IUCN: 22680247
* NBN: NHMSYS0021276051
* NCBI: 75838
* TAXREF: 1972
* WoRMS: 1461476
* Xeno-canto: Spatula-clypeata

 |

|  |  |
| --- | --- |
| Identificadores | 
* UMLS: C1085663

 |